В.Нарожный: Выполняя свои непосредственные функции, вы обеспечиваете условия доступности судебной защиты, работаете над повышением уровня правовой культуры гражданВ. Нарожнэр: ШъуиIофшIэн жъугъэцакIэзэ, хьыкум ухъумэныр зэкIэми алъыIэсын амал яшъоты, цIыфхэм яправовой культурэ хэшъогъахъо\nХьыкум сообществэм Iоф зэришIагъэм ыкIи тапэкIэ япшъэрылъхэм къатегущыIагъ АР-м и Апшъэрэ хьыкум и Тхьаматэу Шумэн Байзэт.\nАщ къызэрэхигъэщыгъэмкIэ, пандемием ыпкъ къикIыкIэ шапхъэу агъэуцугъэхэм атетэу хьыкумышIхэм Iоф ашIагъ. Ахэм яIэпэIэсэныгъэ, район, къэлэ, зэгъэшIужь хьыкумышIхэм яаппарат зэгурыIохэу зэрэлажьэхэрэм ишIуагъэкIэ япшъэрылъхэр зэкIэ агъэцэкIагъэх. Шумэн Байзэт къыIотагъ хьыкумхэм яIофшIэн епхыгъэ статистикэр, Iофэу зэхафыхэрэмкIэ пIалъэу яIэр, ахэм язэхэфын икIэуххэр зыфэдэхэрэр.\nЗэхэсыгъом хэлажьэхэрэм зафигъазэзэ, АР-м и ЛIышъхьэу КъумпIыл Мурат республикэм ихьыкумышIхэм яIофшIэн осэшIу къыфишIыгъ ыкIи анаIэ тыраригъэдзагъ пандемием ыпкъ къикIыкIэ IофшIэным епхыгъэ зэмызэгъыныгъэу, нэмыкI социальнэ Iофхэу къэуцухэрэм язэхэфын лъэшэу пылъынхэу.\n- Ахэм лъэшэу шъунаIэ атежъугъэтын фае. Зигугъу сшIырэр IофшIакIохэм яфитыныгъэхэр къэухъумэгъэнхэр, ащ дыкIыгъоу, IофшIэн къязытыхэрэми, анахьэу предпринимательхэу пандемием илъэхъан зэрар зышIыгъэхэм. Iофэу шъузыхаплъэрэ, зэхэшъуфырэ пэпчъ гупшысэ куу хэлъэу, зэкIэри щэчыгъэу шъукъекIолIэн фае, - къыIуагъ АР-м и ЛIышъхьэ.\nПстэуми анахь къыхигъэщыгъэр Адыгэ Республикэм тапэкIи социальнэ-экономическэ хэхъоныгъэ ышIынымкIэ хьыкум сообществэм мэхьанэу иIэр ары. Непэ регионым щагъэнафэ гъэстыныпхъэ шхъуантIэм иотраслэ, электросетевой комплексым япсэуалъэхэм ягъэкIэжьын ыкIи яшIын. Ахэм зэкIэми амал къаты экономическэ хэхъоныгъэ тшIынэу, лъэпкъ проектхэм япхыгъэ Iофтхьабзэхэр дгъэцэкIэнхэу. Мыщ дэжьым мэхьанэшхо иI хэбзэ органхэр зэкIэ зэдэлэжьэнхэм, республикэм ущыпсэуныр хъопсагъоу шIыгъэным.\nАР-м и Къэралыгъо Совет – Хасэм и Тхьаматэу Владимир Нарожнэм къыхигъэщыгъ хьыкумхэр IэпэIэсэныгъэшхо зиIэ хьыкумышIхэмкIэ гъэпытэгъэнхэм ренэу Адыгеим Iоф зэрэщыдашIэрэр. Адыгеим ихьыкумышI корпус ыкIуачIэ япшъэрылъхэм ягъэцэкIэн ренэу фагъэлажьэ, ащ ишIуагъэкIэ, Урысыем ихьыкум органхэу цIыфхэм, юридическэ лицэхэм, къэралыгъом яфедэхэр къэзыухъумэхэрэм ясатырэ ифэшъошэ чIыпIэ щеубыты.\n- Лъэшэу тигуапэ тирегион и Апшъэрэ хьыкум иIофшIакIэкIэ, иIэпэIэсэныгъэкIэ ыхэкIэ щыIэ хьыкумхэм ямызакъоу, прокуратурэмкIи, нэмыкI правэухъумэкIо органхэмкIи щысэтехыпIэу зэрэщытыр. Адыгеим иправосудие иорганхэм япшъэрылъ, яIофшIэн агъэцакIэзэ, экономикэм хэхъоныгъэхэр ышIынхэм, цIыфхэм ясоциальнэ щыIакIэ нахьышIу хъуным яIахьышIу халъхьэ, Адыгэ Республикэм общественнэ зыпкъитыныгъэ илъыным дэлажьэх. Хьыкум системэм тапэкIэ иIофшIэн нахьышIоу хъуным иамалхэм татегущыIэхэзэ, хьыкумышIхэм агъэцэкIэн фаем къызэрэхахъорэр къыдэтлъытэзэ, къыхэгъэщыгъэн фае ар Iофхэм язэхэфын уахътэу ыхьырэмкIи, ахэр шэпхъэшIухэм атетэу зэхэфыгъэнхэмкIи яягъэ къэкIонэу зэрэщымытыр, сыда пIомэ хьыкумышI сособществэмкIэ анахь шъхьаIэр – хьыкум унашъохэр зэфэнхэр ары, - къыхигъэщыгъ Владимир Нарожнэм.\nДжащ фэдэу, ащ къыкIигъэтхъыгъ Урысыем икъэралыгъо хабзэ къызэригъэнафэрэмкIэ, хьыкумхэр сыд фэдэрэ хэбзэ органи, чIыпIэ зыгъэIорышIэжьыпIи ямыпхыгъэхэми, хабзэм икъутэмэ пстэуми Iоф адашIэн зэрэфаер. Законхэр амыукъохэу, ахэр яIэубытыпIэхэу депутат корпусым ифитыныгъэхэм къапкъырыкIыхэзэ, хьыкумышI IэпэIасэхэмкIэ ахэм яколлегие гъэпсыгъэным Iоф дашIэ, зэгъэшIужь хьыкумышIхэм якандидатурэхэм ахэплъэ, законодательствэр нахьышIу хъуным дэлажьэ. Хьыкумхэми фитыныгъэ яI законотворчествэм щыкIагъэу фэхъугъэхэр къыхагъэщынхэу, депутатхэм нэужым ахэм Iоф адашIэжьыгъ.\n- Типшъэрылъхэр дгъэцакIэхэзэ, мэхьанэ зиIэ, цIыфхэм ящыкIэгъэ IофшIэн зэшIотэхы – хьыкум ухъумэныр зэкIэми зэхашIэнэу тэшIы, цIыфхэм яправовой культурэ зыкъетэгъэIэты, ащ ишIуагъэкIэ, Урысые Федерацием и Президентэу Владимир Путиным къыгъэуцурэ пшъэрылъ шъхьаIэхэм ащыщыр – правовой демократическэ къэралыгъо гъэпсыгъэныр тэгъэцакIэ.